ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ 
για την εφαρμογή των απαιτήσεων οικολογικού σχεδιασμού όσον αφορά την απόδοση των τροφοδοτικών 
σε εξυπηρετητές και προϊόντα αποθήκευσης δεδομένων και των απαιτήσεων οικολογικού σχεδιασμού 
σχετικά με την απόδοση πηγής ισχύος του εξοπλισμού συγκόλλησης 
(Κείμενο που παρουσιάζει ενδιαφέρον για τον ΕΟΧ) 
(2022/C 469/03)
Ο κανονισμός (ΕΕ) 2019/424 της Επιτροπής (1)για τον καθορισμό απαιτήσεων οικολογικού σχεδιασμού για εξυπηρετητές και 
προϊόντα αποθήκευσης δεδομένων εφαρμόζεται από την 1η Μαρτίου 2020 . Ειδικότερα, το παράρτημα II σημείο 1.1 του 
κανονισμού περιλαμβάνει απαιτήσεις σχετικά με την ελάχιστη απόδοση των τροφοδοτικών που χρησιμοποιούνται σε εξυπηρετητές 
και προϊόντα αποθήκευσης δεδομένων. Την 1η Μαρτίου 2020 άρχισε να εφαρμόζεται ένα πρώτο, ελάχιστο επίπεδο απόδοσης, που 
καθορίζεται στο παράρτημα II σημείο 1.1.1. Από την 1η Ιανουαρίου 2023 η τιμή για την ελάχιστη απόδοση των τροφοδοτικών θα 
γίνει αυστηρότερη (σε σύγκριση με τις ισχύουσες επί του παρόντος τιμές).
Ο κανονισμός (ΕΕ) 2019/1784 της Επιτροπής (2)για τον καθορισμό απαιτήσεων οικολογικού σχεδιασμού για εξοπλισμό 
συγκόλλησης εφαρμόζεται από την 1η Ιανουαρίου 2021 . Το παράρτημα II σημείο 1 του κανονισμού περιλαμβάνει ελάχιστες 
απαιτήσεις για την απόδοση της πηγής ισχύος που πρέπει να επιτυγχάνεται από τον εξοπλισμό συγκόλλησης. Οι απαιτήσεις αυτές 
θα αρχίσουν να ισχύουν την 1η Ιανουαρίου 2023 .
Για να βελτιωθεί η ενεργειακή απόδοση των τροφοδοτικών για εξυπηρετητές και για προϊόντα αποθήκευσης δεδομένων καθώς και η 
ενεργειακή απόδοση των πηγών ισχύος του εξοπλισμού συγκόλλησης σύμφωνα με τις νέες απαιτήσεις, οι κατασκευαστές πρέπει να 
εγκαταστήσουν κατασκευαστικά στοιχεία που περιέχουν νέες πλακέτες τυπωμένων κυκλωμάτων. Για να κατασκευαστούν αυτές οι 
νέες πλακέτες τυπωμένων κυκλωμάτων χρησιμοποιούνται μικροκυκλώματα ημιαγωγών. Ωστόσο, λόγω της συνεχιζόμενης 
παγκόσμιας κρίσης στον εφοδιασμό μικροκυκλωμάτων ημιαγωγών που επήλθε με την πανδημία COVID-19, οι κατασκευαστές 
πλακετών τυπωμένων κυκλωμάτων δεν είναι σε θέση να ανταποκριθούν στην αυξανόμενη ζήτηση. Κατά συνέπεια, οι πελάτες πρέπει 
να περιμένουν πολύ περισσότερο για την παράδοση των εν λόγω βασικών εξαρτημάτων σε σχέση με τον αρχικό προγραμματισμό.
Αυτές οι έκτακτες περιστάσεις δεν επιτρέπουν στους κατασκευαστές να διασφαλίσουν ότι τα προϊόντα που θα διατίθενται στην 
αγορά από την 1η Ιανουαρίου 2023 θα συμμορφώνονται με τις νέες απαιτήσεις ενεργειακής απόδοσης. Πρόσφατες εκθέσεις 
επεσήμαναν τη σημασία των επιπτώσεων από την παγκόσμια έλλειψη μικροκυκλωμάτων στις μεταποιητικές βιομηχανίες, όπως η 
ευρωπαϊκή έρευνα για τα μικροκυκλώματα (3), και αποτέλεσαν τον βασικό λόγο για την πρόσφατη πρόταση της Επιτροπής για μια 
ευρωπαϊκή πράξη για τα μικροκυκλώματα. Η κατάσταση αυτή αναμένεται να έχει βραχυπρόθεσμο χαρακτήρα και εκτιμάται ότι θα 
έχει επιλυθεί σε μεγάλο βαθμό έως την 1η Ιανουαρίου 2024 .
Ορισμένα κράτη μέλη ενημέρωσαν την Επιτροπή ότι έχουν επίγνωση των δυσκολιών που αντιμετωπίζει ο κλάδος και ότι κατανοούν 
τα προβλήματα που θα προκύψουν κατά τη συμμόρφωσή του κλάδου με τις υποχρεώσεις που έχουν αναλάβει. Ενώσεις από 
διάφορους κλάδους επικοινώνησαν με την Επιτροπή, επισημαίνοντας τις δυσκολίες που αντιμετωπίζουν. Σε αυτούς 
περιλαμβάνονται κλάδοι που προμηθεύουν προϊόντα σε διάφορους βασικούς τομείς της οικονομίας, όπως ο τομέας της 
αποθήκευσης δεδομένων, ο τραπεζικός και ο κατασκευαστικός τομέας.
Μέσω των μηχανισμών εποπτείας της αγοράς οι αρχές εποπτείας της αγοράς των κρατών μελών παρακολουθούν και επιβάλλουν τη 
συμμόρφωση με τη νομοθεσία εναρμόνισης της ΕΕ, όπως οι απαιτήσεις οικολογικού σχεδιασμού, σύμφωνα με το άρθρο 11 και τα 
άρθρα 14-20 του κανονισμού (ΕΕ) 2019/1020 του Ευρωπαϊκού Κοινοβουλίου και του Συμβουλίου (4)για την εποπτεία της 
αγοράς και τη συμμόρφωση των προϊόντων.
(1)Κανονισμός (ΕΕ) 2019/424 της Επιτροπής, της 15ης Μαρτίου 2019, για τον καθορισμό απαιτήσεων οικολογικού σχεδιασμού για 
εξυπηρετητές και προϊόντα αποθήκευσης δεδομένων σύμφωνα με την οδηγία 2009/125/ΕΚ του Ευρωπαϊκού Κοινοβουλίου και του 
Συμβουλίου και για την τροποποίηση του κανονισμού (ΕΕ) αριθ. 617/2013 της Επιτροπής (ΕΕ L 74 της 18.3.2019, σ. 46).
(2)Κανονισμός (ΕΕ) 2019/1784 της Επιτροπής της 1ης Οκτωβρίου 2019 για τον καθορισμό απαιτήσεων οικολογικού σχεδιασμού για εξοπλισμό 
συγκόλλησης σύμφωνα με την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου (ΕΕ L 272 της 25.10.2019, σ. 121).
(3)Βλέπε https://digital-strat egy.ec.europa.eu/en/librar y/european-chips- survey.
(4)Κανονισμός (ΕΕ) 2019/1020 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για την εποπτεία της αγοράς και τη 
συμμόρφωση των προϊόντων και για την τροποποίηση της οδηγίας 2004/42/ΕΚ και των κανονισμών (ΕΚ) αριθ. 765/2008 και (ΕΕ) 
αριθ. 305/2011 (ΕΕ L 169 της 25.6.2019, σ. 1).EL Επίσημη Εφημερίδα της Ευρωπαϊκής Ένωσης 9.12.2022 C 469/17  
Υπό το πρίσμα των προβλημάτων που ενδέχεται να αντιμετωπίσουν οι κατασκευαστές προκειμένου να συμμορφωθούν με τις 
απαιτήσεις οικολογικού σχεδιασμού για την ενεργειακή απόδοση των τροφοδοτικών για εξυπηρετητές και προϊόντα αποθήκευσης 
δεδομένων και την ενεργειακή απόδοση των πηγών ισχύος του εξοπλισμού συγκόλλησης, η Επιτροπή διατυπώνει ορισμένες 
παραμέτρους που θα πρέπει να ληφθούν υπόψη στο πλαίσιο της επιβολής των εν λόγω υποχρεώσεων.
Καταρχάς, πρέπει να σημειωθεί ότι η υποχρέωση των αρχών εποπτείας της αγοράς των κρατών μελών να παρακολουθούν τη 
συμμόρφωση είναι συνεχής και δεν συνδέεται με συγκεκριμένη ημερομηνία, αφότου αρχίσουν να ισχύουν οι υποχρεώσεις την 
1η Ιανουαρίου 2023 .
Δεύτερον, όσον αφορά τη διασφάλιση της αποτελεσματικής εποπτείας της αγοράς, η Επιτροπή υπενθυμίζει την απαίτηση του 
άρθρου 14 παράγραφος 2 του κανονισμού (ΕΕ) 2019/1020, σύμφωνα με την οποία οι αρχές εποπτείας της αγοράς πρέπει να 
ασκούν τις εξουσίες τους αποδοτικά και αποτελεσματικά, σύμφωνα με την αρχή της αναλογικότητας.
Η Επιτροπή υπενθυμίζει ότι ούτε η Επιτροπή ούτε κανένα επιμέρους κράτος μέλος έχει την εξουσία να ακυρώνει δεσμευτικές 
προθεσμίες ή άλλες απαιτήσεις που θεσπίζονται με τη νομοθεσία της Ένωσης, εκτός εάν οι προθεσμίες ή οι απαιτήσεις 
τροποποιηθούν με τις κατάλληλες διαδικασίες.
Ωστόσο, κατά την επιβολή του δικαίου της Ένωσης, τα κράτη μέλη υποχρεούνται να λαμβάνουν δεόντως υπόψη την αρχή της 
αναλογικότητας. Στο πλαίσιο αυτό, όταν τα κράτη μέλη εφαρμόζουν το δίκαιο της ΕΕ και επιβάλλουν την τήρηση των απαιτήσεων 
που προβλέπονται στους σχετικούς κανονισμούς, καλούνται να λαμβάνουν υπόψη όλες τις ακόλουθες προϋποθέσεις:
— τις εξαιρετικές και απρόβλεπτες περιστάσεις της παγκόσμιας κρίσης εφοδιασμού όσον αφορά τα μικροκυκλώματα ημιαγωγών 
λόγω της πανδημίας COVID-19, όπως κατέδειξαν οι κατασκευαστές, οι οποίες ενδέχεται να εμποδίσουν τους τελευταίους να 
συμμορφωθούν εγκαίρως με τις σχετικές απαιτήσεις οικολογικού σχεδιασμού·
— τον χρονικά περιορισμένο χαρακτήρα του προβλήματος, δεδομένου του σχετικά σύντομου χρονικού διαστήματος κατά το 
οποίο οι κατασκευαστές θα είναι σε θέση να συνεχίσουν να διαθέτουν προϊόντα στην αγορά τα οποία δεν συμμορφώνονται 
ακόμη με τις νέες απαιτήσεις ενεργειακής απόδοσης·
— την ανάγκη οι κατασκευαστές να εξακολουθήσουν να είναι σε θέση να διαθέτουν τα προϊόντα τους στην αγορά, λαμβανομένης 
επίσης υπόψη της σημασίας που έχει ο ασφαλής εφοδιασμός των ρυθμιζόμενων προϊόντων για τη λειτουργία ενός φάσματος 
βασικών τομέων της οικονομίας.
Εάν οι εθνικές αρχές εποπτείας της αγοράς — σύμφωνα με τους όρους αυτούς — δεν επιβάλλουν τις απαιτήσεις οικολογικού 
σχεδιασμού όσον αφορά την ενεργειακή απόδοση των τροφοδοτικών για εξυπηρετητές και προϊόντα αποθήκευσης δεδομένων και 
την ενεργειακή απόδοση των πηγών ισχύος του εξοπλισμού συγκόλλησης από την 1η Ιανουαρίου 2023 , η Επιτροπή δεν θα 
κινήσει διαδικασίες επί παραβάσει, εφόσον η εν λόγω έλλειψη επιβολής δεν υπερβαίνει τα απαιτούμενα και περιορίζεται χρονικά 
από την 1η Ιανουαρίου 2023 έως την 1η Ιανουαρίου 2024 .
Η προσέγγιση αυτή θα πρέπει να εφαρμόζεται σε όλες τις μεμονωμένες μονάδες ενός μοντέλου προϊόντος που διατίθεται στην 
αγορά εντός της αναφερόμενης χρονικής περιόδου. Αυτό σημαίνει επίσης ότι, εάν οι αρχές εποπτείας της αγοράς εντοπίσουν μη 
συμμορφούμενη μονάδα προϊόντος μετά την 1η Ιανουαρίου 2024 , αλλά η οποία διατέθηκε στην αγορά πριν από την εν λόγω 
ημερομηνία, ισχύουν οι ίδιες παράμετροι.EL Επίσημη Εφημερίδα της Ευρωπαϊκής Ένωσης C 469/18 9.12.2022